[pic] | EUROOPAN YHTEISÖJEN KOMISSIO |

Bryssel 13.06.2006

KOM(2006) 309 lopullinen

2004/0167 (COD)

KOMISSION TIEDONANTO EUROOPAN PARLAMENTILLE EY:n perustamissopimuksen 251 artiklan 2 kohdan toisen alakohdan mukaisesti neuvoston vahvistamasta yhteisestä kannasta

Euroopan parlamentin ja neuvoston asetuksen antamiseksi Euroopan aluekehitysrahastosta

2004/0167 (COD)

KOMISSION TIEDONANTO EUROOPAN PARLAMENTILLE EY:n perustamissopimuksen 251 artiklan 2 kohdan toisen alakohdan mukaisesti neuvoston vahvistamasta yhteisestä kannasta

Euroopan parlamentin ja neuvoston asetuksen antamiseksi Euroopan aluekehitysrahastosta

TAUSTA

Ehdotus toimitettiin Euroopan parlamentille ja neuvostolle (asiakirja KOM(2004) 495 lopullinen – 2004/0167(COD)): | 15. heinäkuuta 2004 |

Euroopan talous- ja sosiaalikomitea antoi lausuntonsa: | 6. huhtikuuta 2005 |

Alueiden komitea antoi lausuntonsa: | 13. huhtikuuta 2005 |

Euroopan parlamentti antoi lausuntonsa ensimmäisessä käsittelyssä: | 6. heinäkuuta 2005 |

Yhteinen kanta vahvistettiin: | 12. kesäkuuta 2006 |

KOMISSION EHDOTUKSEN TAVOITE

Komission ehdotuksella pyrittiin määrittämään Euroopan aluekehitysrahaston tehtävät ja sen toiminta-ala lähentymisen, alueellisen kilpailukyvyn ja työllisyyden sekä Euroopan alueiden välistä yhteistyötä koskevien tavoitteiden osalta. Lisäksi siinä vahvistettiin erityiset säännökset, joita sovelletaan alueiden välisiin yhteistyöohjelmiin jäsenvaltion kesken.

Yhdessä koheesiorahastosta, Euroopan sosiaalirahastosta, eurooppalaisesta alueyhteistyöyhtymästä ja kaikkia rahastoja koskevista yleisistä säännöksistä annettujen ehdotusten kanssa se muodostaa yhteisön oikeudelliset puitteet koheesiopolitiikan täytäntöönpanemiseksi kaudella 2007–2013.

YHTEISTÄ KANTAA KOSKEVAT HUOMAUTUKSET

Yhteinen kanta vahvistettiin 12. kesäkuuta 2006 yksimielisesti. Komissio voi hyväksyä yhteisen kannan, koska se katsoo sen olevan riittävä kompromissi, jolla täytetään komission alkuperäisen ehdotuksen tavoitteet ja jossa otetaan huomioon useat Euroopan parlamentin tekemät muutokset.

Suurimmat muutokset koskevat EAKR:n tukitoimien alan laajentamista; tämä sisältää arvonlisäveron osittaisen tukikelpoisuuden, asuntotuotantohankkeiden rahoittamisen EU10-maissa, Romaniassa ja Bulgariassa sekä rahoitettavan toiminnan alueellisen kilpailukyvyn ja työllisyyden tavoitteen osalta.

ALV

Toimenpideohjelmille suoritettavaa yhteisön tukea koskeva komission alkuperäinen ehdotus oli, ettei (palautettava tai ei-palautettava) ALV ole tukikelpoinen. Eurooppa-neuvosto sopi joulukuussa 2005, että niiden jäsenvaltioiden osalta, joiden keskimääräinen asukaskohtainen BKT vuosina 2001–2003 oli alle 85 prosenttia EU-25:n keskiarvosta, sellainen ALV, jota ei palauteta, katsotaan tukikelpoisiksi menoiksi laskettaessa rahastoista myönnettäviä tukiosuuksia.

Neuvotteluissa rahoitusnäkymiä koskevan toimielinten välisen sopimuksen tekemiseksi Euroopan parlamentin aluekehitysvaliokunta (REGI) oli pyytänyt, että säännöksillä luodaan kaikille jäsenvaltioille yksi järjestelmä eikä erilaisia sääntöjä jäsenvaltioiden eri ryhmille. Yhteinen kanta kuvastaa tätä pyyntöä, ja siinä vahvistetaan, että ALV, jota ei palauteta ja jonka edunsaaja on maksanut, on tukikelpoinen meno kaikkien jäsenvaltioiden osalta.

Asuntotuotanto

Euroopan parlamentin tarkistuksella nro 82 pyydettiin sosiaalisen asuntotuotannon elvyttämiseen liittyvien kustannusten katsomista tukikelpoisiksi menoiksi energian säästämiseksi ja ympäristön suojelemiseksi kaupunkialueiden kestävän kehityksen yhteydessä. Yhteiseen kantaan on sisällytetty tämä muutos EU10-maiden, Romanian ja Bulgarian asuntotuotantohankkeiden osalta. Siinä määritetään myös tuen osuus, joka voidaan myöntää asuntotuotannon kustannuksiin, ja vahvistetaan, että kyseisten kustannusten on oltava osa yhdennettyjä kaupunkikehitystoimia ja että niiden on rajoituttava monen perheen asuntoihin ja viranomaisten omistamiin rakennuksiin.

Alueellisen kilpailukyvyn ja työllisyyden tavoitteen soveltamisalan laajentaminen

EAKR:a koskevan asetusluonnoksen 5 artiklassa säädetään ensisijaisesta tukitoimien alasta osana alueellisen kilpailukyvyn ja työllisyyden tavoitetta ja muutetaan komission ehdotusta, sillä siinä säädetään, ettei kyseinen soveltamisala ole tyhjentävä.

KOMISSION YKSITYISKOHTAISET HUOMAUTUKSET

Asetusluonnoksen tekstin muuttamisen jälkeen on hyväksytty yhdeksän Euroopan parlamentin tarkistusta joko kokonaan tai osittain. Seitsemän tarkistusta on vanhentunut, eikä niitä voida näin ollen sisällyttää yhteiseen kantaan. Niiden kahdenkymmenen tarkistuksen tavoite, joita ei sisällytetty yhteiseen kantaan, täytettiin muuttamalla 5 artiklan sanamuotoa. Muut tarkistukset on hylätty jäljempänä esitetyillä perusteilla. Koska muutettu ehdotus ei ollut komission antama, komissio on ilmoittanut neuvostolle kantansa Euroopan parlamentin tekemiin tarkistuksiin.

Yhteiseen kantaan kokonaan tai osittain sisällytetyt tarkistukset

Tarkistus 4 johdanto-osan 4 kappaleessa olevan tukikelpoisuussääntöjä koskevan viittauksen sanamuodon muuttamisesta on sisällytetty yhteiseen kantaan. Tarkistus 10 yhteensovittamisesta seitsemännen puiteohjelman kanssa on sisällytetty johdanto-osan 10 kappaleeseen.

Tarkistus 12 alueiden erityispiirteistä on sisällytetty johdanto-osan 13 kappaleeseen.

Lähentymisen tavoitteen mukaisen toiminta-alan osalta 4 artiklan 1 kohdassa otetaan huomioon tutkimuksen ja teknologian kehittämisen valmiuksien integroimisesta eurooppalaiseen tutkimusalueeseen tehdyssä tarkistuksessa 27 esitetyn ehdotuksen ensimmäinen osa.

Tarkistuksen 60 tavoite on sisällytetty alueellista kilpailukykyä ja työllisyyttä koskevaan 5 artiklan 2 kohdan d alakohtaan, jossa viitataan puhtaan ja kestävän julkisen liikenteen edistämiseen.

Euroopan alueiden välisen yhteistyön tavoitteen mukaisen toiminta-alan osalta ympäristöalan toimet on lisätty ensisijaisiin toimiin tarkistuksessa 65 ehdotetulla tavalla. Alueiden välistä yhteistyötä koskevan tarkistuksen 80 ensimmäinen osa on sisällytetty yhteiseen kantaan (6 artiklan 3 kohdan a alakohta).

Tarkistus 82 : Euroopan parlamentti ehdotti sosiaalisen asuntotuotannon elvyttämiseen liittyvien kustannusten tukikelpoisuuden laajentamista energian säästämiseksi ja ympäristön suojelemiseksi kaupunkialueiden kestävän kehityksen yhteydessä.

Yhteisessä kannassa tunnustetaan asuntotuotannon kustannusten tukikelpoisuus asetuksessa vahvistettujen edellytysten mukaisesti. Siinä rajataan tuen osuus, joka voidaan myöntää asuntotuotannon kustannuksiin, ja edellytetään, että kyseisten kustannusten on oltava osa yhdennettyjä kaupunkikehitystoimia ja että niiden on rajoituttava monen perheen asuntoihin ja viranomaisten omistamiin rakennuksiin. Komission täytäntöönpanoasetuksessa vahvistetaan yksityiskohtaiset perusteet niiden kaupunkialueiden yksilöimiselle, joille sosiaalinen ahdinko ja rappeutuminen ovat tosiasia tai uhka, ja tarkka luettelo tukikelpoisista toimenpiteistä.

Alueiden väliseen yhteistyöhön on viitattu myös toimien valintaa koskevassa 19 artiklan 2 kohdassa tarkistuksessa 108 ehdotetuin tavoin.

Tarkistukset, joita ei sisällytetty yhteiseen kantaan

Tarkistuksia 44–59 ja 61–64 asetuksen 5 artiklaan, jolla lisätään EAKR:oon uusia toiminta-aloja alueellisen kilpailukyvyn ja työllisyyden tavoitteen osalta, ei hyväksytty sellaisenaan. Jotta alueellisen kilpailukyvyn ja työllisyyden tavoitteen mukaista toiminta-alaa voitaisiin kuitenkin laajentaa, yhteisessä kannassa muutettiin 5 artiklaa siten, että EAKR:n tuki keskitetään ensisijaisesti (muttei ainoastaan) kolmeen lueteltuun toimintalinjaan.

Eräissä tarkistuksissa ehdotettiin EAKR:n tukitoimien tarkoituksen ja toiminta-alan (tarkistukset 18–24) sekä niiden ensisijaisten tavoitteiden laajentamista, jotka on yksilöity komission ehdotuksessa lähentymisen ja Euroopan alueiden välisen yhteistyön osalta (tarkistukset 25, 26 ja 28–43 lähentymisen tavoitteen mukaista toiminta-alaa koskevan 4 artiklan osalta ja tarkistukset 66–72, 73, 75–79 ja 81 Euroopan alueiden välistä yhteistyötä koskevan 6 artiklan osalta). Niitä ei ole sisällytetty yhteiseen kantaan.

Jotta tukitoimet keskitettäisiin tarkemmin tiettyihin pääteemoihin, ehdotettuja tarkistuksia alueellisia erityispiirteitä koskevan 8, 9, 10 ja 11 artiklan osalta (tarkistukset 83–90) ei myöskään hyväksytty.

Kun otetaan huomioon, että Euroopan alueiden välisen yhteistyön mukaisten toimenpideohjelmien sisällön on oltava mahdollisimman lähellä kahden muun tavoitteen mukaisten toimenpideohjelmien sisältöä, näiden toimenpideohjelmien sisältövaatimusta laajentavaa 12 artiklaa koskevia tarkistuksia 91–100 ei ole sisällytetty yhteiseen kantaan.

Tarkistus 103 : asetuksen säännösten on oltava johdonmukaisia kunkin jäsenvaltion toimielinjärjestelmän ja seurantakomiteoiden toimivallan kanssa. Kumppanuuden vahvistaminen on hyvin tärkeää. Seurantakomiteaan osallistuvien kumppaneiden nimeäminen kuuluu kuitenkin komiteoiden toimivaltaan.

Vanhentuneet tarkistukset

Koska johdanto-osan 10 kappaletta on muutettu yhteisessä kannassa, EAKR:sta osarahoitettavia ohjelmia ja niillä tuettavan maaseudun talouden monipuolistamista koskevaa tarkistusta 8 ei ole sisällytetty yhteiseen kantaan. Tarkistukset 104 ja 105 ylittävät EAKR-asetuksen soveltamisalan, eikä niitä voida hyväksyä. Toimenpideohjelmien hyväksyttävyyttä koskevia sääntöjä käsitellään yleisessä asetuksessa. Avoimuutta koskeva säännöt tuensaajien osalta on vahvistettu toisessa asetuksessa. Komission ehdotuksessa asetukseksi rahastoista yhteisrahoitettujen ohjelmien yleisistä toteuttamissäännöistä asetetaan tiedotusta ja julkaisemista koskevia velvoitteita, ja komission täytäntöönpanoasetus olisi tarkoituksenmukaisin oikeudellinen perusta lopullisten tuensaajien nimien julkaisemista koskevan velvoitteen asettamiselle.

Tekstin muuttamisen jälkeen tarkistukset 101 ja 102 käyvät tarpeettomiksi.

Valvojan nimeäminen kuuluu hallintoviranomaisen toimivaltaan. Näin ollen 15 ja 16 artiklaa koskevat tarkistukset 106 ja 107 käyvät tarpeettomiksi.

PÄÄTELMÄ

Komissio olisi halunnut säilyttää asetuksen alkuperäisen soveltamisalan, mutta se katsoo, että 12. kesäkuuta 2006 yksimielisesti vahvistettu yhteinen kanta noudattaa laajasti sen ehdotuksen tavoitteita ja lähestymistapaa ja että se sisältää joitakin tärkeitä Euroopan parlamentin tarkistuksia, ja näin ollen komissio tukee yhteistä kantaa. Kun komissio harkitsee hyväksyttäviä toimenpideohjelmia jäsenvaltioiden kanssa, se kiinnittää huomiota sen tarkistamiseen, että yhteisön yhteisrahoitetun koheesiopolitiikan lisäarvo säilytetään ja että innovaatioihin ja kasvuun varattava investointiosuus on asianmukainen.